### | | | | --- | --- | | | | | --- | | **Byråd** 25. februar 2020 Sagsnr. 710-2019-19165 Dok.nr. 710-2020-36170 Sagsbehandler DPABJE | | 34.                 Forslag til Fritids- og Idrætsstrategi for Favrskov Kommune - Åbent

###

|  |  |
| --- | --- |
| Tidl. politisk behandling |  |
| Forventet sagsgang | KF-U, ØK, BY, høring, KF-U, ØK, BY |
| Lovgrundlag |  |

###

**SAGENS INDHOLD**

Byrådet skal i denne sag tage stilling til forslag til
Fritids- og Idrætsstrategi i [adresse]. Forslaget sendes i høring hos
interessenterne på fritids- og idrætsområdet.

Fritids- og Idrætsstrategien favner bredere end den
klassiske holdsport og konkurrenceidræt.  Strategiens mål om ”*at få flere
til at bevæge sig mere”* stiller større krav til at indarbejde muligheder
for bevægelse i f.eks. natur og byrum og gøre det nemmere at vælge bevægelsen
til. Forslag til Fritids- og Idrætsstrategi er vedlagt som bilag.

Strategien sætter overordnede mål og rammer for udviklingen
af fritids- og idrætsområdet inden for fire temaer:

·
samarbejde på tværs

·
bredde og elite

·
faciliteter

·
foreningsudvikling.

Samarbejde på tværs handler om at udbrede bevægelsestilbud
til alle ved at skabe et tættere samarbejde mellem fritids- og idrætslivets
aktører og kommunale institutioner, medarbejdere og tilbud.

Bredde og elite lægger vægt på anerkendelse af talentet,
samspil mellem idræt og uddannelse og udviklingen af fleksible fritidstilbud
til gavn for særligt de 13-18-årige.

Faciliteter fremhæver hhv. fleksibilitet, brugerinddragelse
og multifunktionalitet i udviklingen af eksisterende og nye fritids- og
idrætsfaciliteter.

Foreningsudvikling fremsætter mål om tættere samarbejde
mellem foreninger og selvorganiserede grupper, stærkere netværk mellem
foreningerne samt understøttelse af frivillige med viden, inspiration og
sparring.

Temaerne er udpeget af Kultur- og Fritidsudvalget i dialog
med Favrskov Idrætssamvirke, Folkeoplysningsudvalget og [adresse].
Hensigten er, at strategien skal danne ramme om de kommende års prioriteringer
og handlinger på fritids- og idrætsområdet. Den konkrete udmøntning af
strategien forventes at ske i forbindelse med udarbejdelse af en handlingsplan
i efteråret 2020.

Tidsplanen
for strategiens videre behandling kan ses i nedenstående tabel.

|  |  |
| --- | --- |
| Februar 2020 | Byrådet sender strategi for fritids- og idrætsområdet i høring |
| Marts 2020 | Høringsperiode (fire uger) |
| April – maj 2020 | Administrativ tilretning af strategien på baggrund af høringssvarene |
| Juni 2020 | Kultur- og Fritidsudvalget behandler udkast til strategi for fritids- og idrætsområdet med henblik på behandling i Byrådet |
| Juni 2020 | Byrådet behandler strategi for fritids- og idrætsområdet i  Favrskov Kommune |
| September 2020 | Workshop for interessenter på fritids- og idrætsområdet med deltagelse af Kultur- og Fritidsudvalget og relevante kommunale forvaltninger. På workshoppen indhentes input til handlingsplan til udmøntning af strategien |
| November 2020 | Kultur- og Fritidsudvalget tager stilling til handlingsplan for  strategien |
| Januar 2021 og frem | Implementering af strategi og handlingsplan |

**VURDERING**

Børn og Kultur vurderer, at forslaget til Fritids- og
Idrætsstrategi opsætter ambitiøse og realistiske målsætninger for udviklingen
af fritids- og idrætsområdet i [adresse].

Strategien balancerer udviklingen af fritids- og
idrætsområdet med ønsket om at fastholde kommunens eksisterende
styrkepositioner. F.eks. understøtter strategien både et traditionelt stærkt
foreningsliv, udviklingen af stærke aktørnetværk og fleksible idrætstilbud.

Et liv med bevægelse grundlægges i børne- og ungdomsårene,
hvorfor strategien sætter specifik fokus på de 13-18-årige, der typisk falder
fra foreningssporten, samt på gruppen af udsatte børn og unge.

Strategien understøtter flere af Favrskov Kommunes øvrige
politikker. F.eks. understøtter strategien Børne- og ungepolitikkens tema om
”Inspirerende og alsidige kultur- og fritidstilbud” ved at sætte fokus på
fleksible idrætstilbud, de 13-18 årige og et bedre samarbejde mellem fritids-
og idrætslivet og skole og dagsinstitutioner.

Samtidig understøtter strategien Sundhedspolitikkens tema
”Mere sundhed for alle” ved at fremhæve indsatser for udsatte børn og unge.

**ØKONOMI**

Kultur- og Fritidsudvalget har afsat 60.000 kr. til
udarbejdelse af Fritids- og Idrætsstrategien. Der er ikke afsat særskilte
midler til udmøntning af Fritids- og Idrætsstrategien. Børn og Kultur bemærker,
at der findes en række puljer og afsatte midler på kultur- og fritidsområdet og
at disse eventuelt kan indgå i udmøntning af strategien. Det kan f.eks. være
midler afsat i forbindelse med udmøntning af handlingsplanen for
Friluftsstrategien eller [adresse].

Strategien giver et styrket grundlag for, at [adresse]
Kommune som led i de kommende års budgetprocesser kan prioritere eller
omprioritere særlige indsatser inden for fritids- og idrætsområdet.

**INDDRAGELSE**

Forslaget til Fritids- og Idrætsstrategi er udarbejdet på
baggrund af et seminar 6. november 2019. På seminaret blev alle interessenter
på fritids- og idrætsområdet samt repræsentanter for Børn og Skole og Social og
Sundhed inviteret til at give deres input til strategien via fire temainddelte
workshops. Cirka 50 deltog i seminaret. De interesserede deltagere har
efterfølgende modtaget en opsamling på de input, der blev givet til seminaret.

Favrskov Idrætssamvirke, Spejdersamrådet og
Folkeoplysningsudvalget har haft en central rolle i udviklingen og
gennemførslen af seminaret bl.a. ved at være værter for seminarets workshops.

Interessenterne vil blive inviteret til workshop, når
strategiens handlingsplan skal udarbejdes.

**INDSTILLING**

Direktøren for Børn og Kultur indstiller til Byrådet:

1.   At forslag til Fritids- og Idrætsstrategi godkendes med henblik på høring hos interessenterne på
fritids- og idrætsområdet.

**BESLUTNING**

***Kultur- og Fritidsudvalget, 5. februar 2020:***

Fraværende:Børge Mathiesen

Indstilles godkendt.

***Økonomiudvalget, 18. februar 2020:***

Fraværende:Ingen

Indstilles godkendt.

**Bilag**

|  |  |
| --- | --- |
| Forslag til fritids- og idrætsstrategi | 710-2020-15863 |